DYUNG 34
Moshe Luklhywaq Saiq Kuot
(Lyi 10:1-5)
1Yhensain Moshe lhyi taiq zis gas, Xik lyis dah luk lhywaq teh zis aiq koeuq bat aq: ngos hauh luklhywaq mas xik lyis nvng doeuh khwih yvmas lhaih toh vgus doms lhaih das. 2Nvpsangh noq yah Sina boms mas doq las, boms thyoh mas nvng ngah xikkhonh mas yap das xiklyis cicont kuot aq. 3Nvng yah hank eq ma gis doq los; hau boms khathunk mas eq hank lyis eq vloh nhang: yvng shvbeq, gaunyhauq phung eq hauh boms nvm mas chungh vtsoh nhang, ge. 4Moshe ka xik lyis dah luk teh zis aiq lhywaq bat chi, noq yah toq las, Yhensain nyang lyis taiq toh zis yah dvyhangteh, hau luk aiq lhywaq chi lha Sina boms mas doq loh.
5Yhensain eq jyommauh yah gyoh los, houmha Moshe yah dvgeh yap las Yhensain ge dah nyah gyingshang nyings lyis taiq hoeuh. 6Yhensain Moshe xikkhonh mas lai loh las taiq hoeuh zis gas, Ngos gas Yhensain nghuot, Ngos gas Yhensain nghuot, nhaiqnyen, jyehjuh yah dyingh dah Mangso nghuot. Ngos gas nhaiqlom xing, jyetdap, jyoeng cho yah dyingh. 7Ngos dius khyoenghsoe lhyi nhaiqnyen cho chixoeuq las lyi ma chi cho, lyi lhyweq cho yahge yaunos lhyi khyuot dyei. Nghuot laus eq Ngos yaunos lyis ma joeng ma toh. Ngos lo jens lyis somh nyei caiq jweh shoq nyamoq dah uwus moq dah yaunos joeng, ge.
8Moshe eq nyeisjvng mas lvnyap dupaiq. 9Nyang taiq, Yhensain eh, ngos nah xikkhonh mas nyoqnho yoh lyis gas, nvng Yhensain ngamoq mas bos los aq. Haih bang nhaiqlom than vnyau nghuot laus eq, ngamoq dah lyi ma chi cho yahge ngamoq dah yaunos lyis khyuot dyei las ngamoq lyis nah vso xiklyis shwih toh aq, ge.
Thanghchvp doms Soq
(Dyu 23:14-19; Lyi 7:1-5; 16:1-17)
10Yhensain taiq, nghuot goeus, haih zis gas ngos nvng yah toh das thanghchvp nghuot: nyeisjvng mungkvn dvnganh mas khamha eq, nghuot ya dius nyau khanyau mas eq ma kuot ku dah mauhphoh muh lyis ngos kuot das. Ngos nvng masyah chixoeuq das cho ka gyukphoh cho nghuot das yvmvyah, nvng yah dvgeh nyeis dah dius nyau gas, Yhensain dah yomsoq lyis nyvng das. 11Nah yvwons gas, khvnyhik ngos nvng lyis taiq toh dang dvnganh chank kuot aq: housoeh lyis, nah xik mas dah Amori, Khanan, Hiti, Perizi, Hiwi yahge Yebusi jens lyis ngos khat tyamp das. 12Gvshih nvng jweh das mau mas bang yah thanghchvp vtoh, zaih aq. Khasoeh ge lyis hauh zis gas namoq lyis cho shwih whang lha Mangso yah we loh das. 13Nvng nyamoq phon lhyi thyoq tyamp chah, nyamoq paiq lukzains lyis khwih tyamp chah, nyamoq dah gywes nyih Ashera gungslho zains lyis jap tyamp chah.
14Gohtoeu chah mangso lyis eq vpaiq. Khasoeh ge lyis Ngos Yhensain ka jyoeng dah Mangso nghuot las ngos lyis khyank soeu lyis nhaiqlom ma xing. 15Hauh mau mas bang yah thanghchvp vtoh. Khasoeh oen lyis nyamoq gas nyamoq dah yius mangso lyis paiq las phudyei uhlyis, namoq lyis khi lha namoq nyamoq dah yius kauh shoh zangh bos zo das. 16Namoq dah loloeu jens gohnyau lonyi yoeus las, hau lonyi jens gas namoq dah loloeu jens lyis ngos lyis ma lomluk das yvpheh shwih loh las, nyamoq dah mangso jens lyis shwih paiq das.
17Nvng shauq dah mangso vkuot, nvng shauq dah mangso lyis vpaiq.
18Nvng bicheih ma bos ohlhyoq zo pwe kuot chah. Abi khyvp lyis nvng Egutu masyah thuq yvmvyah, hau Abi khyvp toeuq toh yvmas, ngos nvng lyis taiq toh vgus, nyhet nyeih top bicheih ma bos ohlhyoq zo chah.
19Vxeih dvnganh ngah zis nghuot; nah gaunyhauq mas zis noeu, yvng, shvbeq, suot xeih vlus dvnganh gas ngah zis nghuot.20Nghuot laus eq mauhlyihzoe suot xeih lyis gas yvnglo yah yoh thaiq yoeus; ma thaiq mes lyis gas, nvng hauh mauhlyihzoe dah lainzain khyauh dyei chah. Nah loloeu lomons yuk khanghmuh lyis doms wis aq.
Ngah xikkhonh mas jyungshuk ma chi hank eq ma gis thuq xoeuq.
21Nvng khyuk nyeih top muh zwi las nyhet vnyeih lyis no chah: jyo khyoq nyos, jyo yhomh nyos laus eq no chah.
22Nvng sunghso yhomh zoh yoq lyis jyo yhomh pwe eq, nvng cungh thuq los, shih thyoq yoq lyis zvng pwe eq kuot chah.
23Israel vbusbih dvnganh gas Israel dah Mangso ge, Yhensain, nah Mangso xikkhonh mas dvzvn lyis somh lhain paiq chah. 24Khasoeh ge lyis, ngos nah xikkhonh masyah dius nyau jens lyis khat thuq dyei las, nah maunyeis jyeq kat dyei goeus: nvng dvzvn lyis somh lhain Yhensain, nah Mangso xikkhonh mas pwe kuot uhlyis, nah maunyeis lyis hank eq ma yoh zan yoeus das.
25Ngos lyis gaunyhauq yah phudyei uhlyis bicheih bos dah ohlhyoq vdyei. Lhuiq Kat Pwe mha sat dah shoh lyis nungsnvp jweh shoq vtoh.
26Zvn yau zvn nvng cangxeih yhomh dah jyo lhyi Yhensain, nah Mangso yhen mha chi los chah.
Yvnglo nghuot ya beqlo lyis nyah ungwes nauh yah vjyauq, ge.
27Tsai, Yhensain Moshe lhyi taiq. Nvng haih dang lhaih toh aq: haih dang masyah, nvng yahge Israel jens mas ngos thanghchvp toh, ge. 28Housoeh nyang houmha wom ma zo jeis ma shuk, nyeici nyeih nyeici nyens Yhensain yah nyeis. Hauh luk aiq lhywaq mas dang thanghchvp oen das, Lyi dvci lhaih.
Moshe Sina boms masyah Los
29Moshe ka thanghchvp luk aiq lhywaq chi lha Sina boms masyah gyoh los lyis, nyang Yhensain yah jisgoh yvmvyah nyah nyoqnho vwot bvng yvlyis Moshe ma seq. 30Aron yahge Israel jens dvnganh Moshe lhyi yoeuh kat lyis, nyah nyoqnho bvng zis nyvng las, nyamoq gas nyah nvm mas ma womh ni. 31Nghuot laus eq Moshe ka nyamoq lyis khi lha, Aron yahge moqhuom dah zau jens nyah jyank mas tsain los: Moshe eq nyamoq yah jisgoh. 32Hauh thang lhyi Israel jens dvnganh los las, Sina boms mas Yhensain nyang lyis taiq kat dang dvnganh taiq kyoh. 33Moshe nyamoq lyis dye taiq lyis nyah nyoqnho lhyi nyoq nghop nghop toh. 34Moshe ka Yhensain yah jisgoh das zis nyah xikkhonh mas wvng las doms thuq los shoq nyoqnghop khyuot toh toh kuot. Nyang thuq los las nyang lyis taiq kat cho Israel jens lyis taiq kyoh. 35Moshe nyoqnho bvng yvlyis Israel jens nyvng. Yhensain yah jisgoh das zvng khau mha doms wvng loh shoq Moshe nyah nyoqnho nghop toh.
bjn_Latn tpi_Latn hun_Latn ace_Latn ace_Latn ace_Latn lus_Latn hun_Latn ban_Latn bjn_Latn lus_Latn min_Latn lus_Latn quy_Latn ban_Latn gle_Latn bjn_Latn lus_Latn bjn_Latn sot_Latn ace_Latn tgl_Latn ace_Latn